1. ปัจจัยความเสี่ยง

 ความเสี่ยงทางการตลาด

สภาพต้นทุนการผลิตที่ยังสูงขึ้นอย่างต่อเนื่อง

แนวโน้มราคาน้ำมันทั้งน้ำมันเบนซินและน้ำมันดีเซลสูงขึ้นอย่างต่อเนื่อง
โดยเฉพาะราคาน้ำมันดีเซลมีโอกาสที่ราคาต่อลิตรอาจจะเพิ่มขึ้นจนเกินราคาลิตรละ 30 บาท
ซึ่งยังผลให้ค่าใช้จ่ายของปัจจัยการผลิตอย่างอื่นเพิ่มสูงมากยิ่งขึ้น
ค่าใช้จ่ายในการขนส่งวัตถุดิบและสินค้า อีกรวมทั้งค่าระวางเรือ และค่าระวางทางอากาศ
สิ่งเหล่านี้จะยังผลให้ต้นทุนการผลิตสูงขึ้นอีก รวมไปถึงค่าใช้จ่ายในการจัดการส่งมอบสินค้าเพิ่มสูงขึ้น

การจัดการสั่งซื้อวัตถุดิบหรือชิ้นส่วนยังคงมีความเสี่ยงในการขาดแคลนหรือความยากลำบากในการจัดหา
และการเจรจาต่อรองราคาซึ่งยังผลต่อความล่าช้าในการผลิตและการส่งมอบและอาจไปถึงการถูกยกเลิกการสั่งซื้อ
หรือถูกเรียกค่าปรับที่เกิดความล่าช้าในการส่งมอบ

อย่างไรก็ตามบริษัทฯ ได้ดำเนินนโยบายการผลักดันการลดต้นทุนการผลิตอย่างจริงจัง
ซึ่งคำนึงถึงการออกแบบผลิตภัณฑ์ให้สอดคล้องกับความต้องการของตลาดมากที่สุด
การวิเคราะห์การสรรหาวัตถุดิบและชิ้นส่วนที่มีต้นทุนต่ำที่สร้างความแข็งแกร่งในการแข่งขันด้านราคาในตลาด
ยังคงรักษาคุณภาพของผลิตภัณฑ์ การวางแผนและการบริหารจัดการ การจัดซื้อวัตถุดิบและชิ้นส่วน
แผนการผลิตและส่งมอบซึ่งได้เพิ่มการเฝ้าติดตามความเคลื่อนไหวอย่างใกล้ชิดและการปรับเปลี่ยนแผนการผลิตให้รองรับกับการส่งมอบสินค้าที่ตอบสนองต่อความต้องการของลูกค้าได้อย่างรวดเร็ว

ความเสี่ยงของธุรกิจเนื่องจากปัจจัยภายนอก

1)  สภาพทางการเมืองระหว่างกลุ่มผู้ผลิตน้ำมันของโลกกับประเทศสหรัฐอเมริกาที่ยังไม่มีความ
    แน่นอน ยังผลไปสู่ระดับราคาน้ำมันที่สูงขึ้นอย่างต่อเนื่อง
    ราคาน้ำมันในตลาดโลกเป็นปัจจัยเสี่ยงที่มีผลกระทบโดยตรงต่อค่าใช้จ่ายในการผลิตและค่าใช้จ่ายในการจัดการส่งมอบสินค้า

2)  ปัจจัยความเสี่ยงในด้านอัตราแลกเปลี่ยนของค่าเงินบาทที่แข็งตัวเมื่อเทียบกับเงินดอลล่าร์สหรัฐทั้งนี้
    แนวโน้มของค่าเงินบาทต่อดอลล่าร์สหรัฐมีแนวโน้มที่จะแข็งค่าจนถึงระดับ 38 - 37 บาท
    การปรับราคาสินค้าขึ้นคงเป็นไปได้ยากกับภาวะการแข่งขันในปัจจุบัน
    ซึ่งปัจจัยความเสี่ยงดังกล่าวจะส่งผลกระทบต่อกำไรที่ได้รับจากยอดของการส่งออก

3)  ในหลายๆ ประเทศทั่วโลกได้เพิ่มความเข้มงวดในการกำหนดข้อกำหนดผลิตภัณฑ์
    หรือมาตรฐานความปลอดภัยของผลิตภัณฑ์เครื่องใช้ไฟฟ้าต่างๆ
    ซึ่งรวมไปถึงข้อกำหนดในเรื่องการประหยัดพลังงาน
    ข้อกำหนดในเรื่องสินค้าที่มีวัตถุดิบหรือชิ้นส่วนซึ่งมีผลกระทบต่อมลพิษและสิ่งแวดล้อม
    ซึ่งขึ้นอยู่กับมาตรฐานของแต่ละประเทศ

4)  ความเสี่ยงในแง่ผลกระทบจากการค้าระหว่างประเทศในเรื่อง FTA ( Free Trade
    Agreement ) ระหว่างประเทศของคู่ค้ากับไทยทำให้เกิดผลกระทบทั้งในด้านบวกและด้านลบ
    โดยในด้านบวกทำให้เพิ่มศักยภาพการแข่งขันโดยการลดภาษีนำเข้าไปยังประเทศคู่ค้า
    แต่ขณะที่ในด้านลบการนำเข้าจากประเทศคู่ค้าก็จะมีต้นทุนนำเข้าลดลง
    ส่งผลต่อการแข่งขันภายในประเทศ

5)  ตลาดญี่ปุ่นที่เป็นตลาดหลักของบริษัทฯ มีการแข่งขันที่สูงในตลาดตู้เย็นของญี่ปุ่น ฉะนั้น
    จึงมีความเสี่ยงของธุรกิจฯ ที่จะขายได้มากน้อยตามไปด้วย
    การดำรงศักยภาพในการวิจัยและการพัฒนาผลิตภัณฑ์
    ต้นทุนสินค้าและการส่งมอบสินค้าที่ตรงเวลาเป็นปัจจัยสำคัญต่อธุรกิจตู้เย็นในญี่ปุ่น

 ความเสี่ยงทางการเงิน

ความเสี่ยงจากสินเชื่อ

ความเสี่ยงทางด้านสินเชื่อ คือ ความเสี่ยงที่ลูกค้าไม่สามารถชำระหนี้ตามเงื่อนไขที่ตกลงกันไว้
และความเสี่ยงจากการที่คู่สัญญาไม่สามารถปฏิบัติตามเงื่อนไขในสัญญาและเงินให้กู้ยืมแก่พนักงานอาจทำให้เกิดความสูญเสียทางการเงินได้
ทั้งนี้ บริษัทฯ ได้กำหนดนโยบายในการป้องกันความเสี่ยงดังกล่าว
โดยการวิเคราะห์ฐานะทางการเงินของลูกค้าและคู่สัญญาโดยกำหนดระเบียบการพิจารณาและระยะเวลาในการเก็บหนี้

ความเสี่ยงจากอัตราแลกเปลี่ยนเงินตราต่างประเทศ

ความเสี่ยงจากอัตราแลกเปลี่ยนเงินตราต่างประเทศเกิดจากการขายสินค้า การชำระค่าชิ้นส่วน
วัตถุดิบ เครื่องจักร อุปกรณ์ บริษัทฯ
ป้องกันความเสี่ยงจากอัตราแลกเปลี่ยนเงินตราต่างประเทศโดยการทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยน

ความเสี่ยงทางด้านอัตราดอกเบี้ย

ความเสี่ยงทางด้านอัตราดอกเบี้ยเกิดขึ้นจากการเปลี่ยนแปลงของอัตราดอกเบี้ยในตลาด
อันจะมีผลกระทบต่อรายได้ดอกเบี้ยและค่าใช้จ่ายดอกเบี้ยในงวดปัจจุบันและในอนาคตของบริษัทฯ